《九日同叶元壁元尧昆季饮作歌》
清代·姚燮

平生自惭酒户窄，况在危时作筵席。疏灯一星雨气夕，花冻衫筵不能碧。

湖风弄帏瑟以萧，过门黄叶吹凉潮。蒿蓬天地长镵弃，兵火关河短发彫。

孤心欲逝难持操，狂歌且作哀猿号。蛟龙宅徙南流劲，阊阖门键北斗高。

石林昆季同郁陶，起拓银屏挥宝刀。神穿鼠穴千灵遁，目摄鸿逵万里逃。

我将往钳群虎嗥，鞭挞屈平焚离骚。遥怜煮橡供佳节，全命空山漂一毛。

诸君年华各自爱，祥晖待转扶桑梢。我还饮酒君弗嚣，借醉抒忧谁见挠？

茱萸三枝五枝绿，铃柝前村后村促。荒鸡喌喌乌续续，深夜深樽此筵独。

安得君为矞云吾薰风，吾心裔裔君瀜瀜，醉乡日月华胥同。

结交孟客师陶公，皞然太古开黄农。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。